એવી જ રીતે ખમીરમાં કચ્છની પરંપરાગત કળાઓ ધબકે છે. એમાં કામ કરતા વિવિંગ, બ્લોક પ્રિન્ટિંગ, ડાઈ, પોટરી, બેલમેકિંગ વગેરેના કારીગરો સાથે બાળકો દિવસ પસાર કરે છે. જેમાં એમની રહેણીકરણી, કામનો પ્રકાર, પ્રોડક્શન વિશે સમજ કેળવે છે. સહજીવનમાં કચ્છનાં પશુધન વિશે અને બન્નીનાં ભૂંગામાં રહેતા લોકોનાં જનજીવન વિશે બાળકોને જાણવાની ખૂબ મજા આવે છે. બન્નીની ઈકો સિસ્ટમને બાળકો સમજે છે. બન્નીની પરંપરાગત પાણીની સિસ્ટમ (વીરડા) જુએ છે. કોલસા બનાવવાની પ્રક્રિયાને સમજે છે. માલધારીઓ સાથે એમનાં જીવન વિશે સવાલો કરી એક દસ્તાવેજ તૈયાર કરે છે. વીસરાઈ ગયેલી સ્થાનિક રમતો એ બન્નીનાં બાળકો સાથે રમે છે. અહીંથી બાળકો પ્રવાસની ગમ્મત માણતાં માણતાં ગજવે જ્ઞાન ભરીને સાથે લઈ જાય છે.